Il-Kap tal-Oppożizzjoni u tal-Partit Nazzjonalista Adrian Delia reġa’ appella għal lockdown billi jingħalqu l-fruntieri u l-pajjiż ma jħallix aktar każi mportati jidħlu. F’messaġġ li xxandar fuq NET Television, Dr Delia qal li l-lockdown mhux ‘house arrest’ u stqarr li b’lockdown se jkun hemm konsegwenzi fuq l-ekonomija, iżda jekk ma jsirx, fil-pajjiż ikun hawn kollass. Dr Delia qal li l-Oppożizzjoni lesta tgħin f’dik li ddeskriva bħala gwerra kontra għadu li ma jidhirx. Qal li l-pajjiż irid jifhem li se jkun hemm ħafna li jimirdu, ħafna li se jkollhom bżonn l-isptarijiet u se jkun hemm ukoll min se jmut. Dr Delia qal li l-istudji qed juru li hemm probabilità li jkun hemm vittmi ta’ injuranza milli tal-virus innifsu. Qal li n-nuqqas ta’ informazzjoni jew informazzjoni manipulata jista’ jkollhom effetti kbar fuq is-soċjetà. Huwa kkritika l-Gvern li qal m’aċċettax it-talba tal-Oppożizzjoni biex il-Parlament jiddiskuti s-sitwazzjoni ħalli bħala pajjiż ngħaqqdu l-forzi biex niġġielduh dan il-virus flimkien. Dr Delia tenna t-talba għal lockdown biex il-pajjiż isofri l-inqas dannu kemm mediku kif ukoll ekonomiku. Il-Kap tal-Oppożizzjoni staqsa fost oħrajn kif il-Gvern għalaq l-iskejjel imma mbagħad ma nfurmax biex it-tfal ma jitħalltux fl-istabbilimenti tal-ikel u f’postijiet oħra. Qal li lanqas l-anzjani li għandhom appuntament l-isptar ma jafu jekk għandhomx imorru jew le. Il-Kap Nazzjonalista ddeskriva l-ewwel pakkett ta’ miżuri għan-negozju li nieda l-Gvern bħala miżuri ta’ nofs kedda, u kkritika l-Gvern li qal għadu ma ndunax x’inhi l-problema. Qal li l-Gvern mhux jinduna li l-maġġoranza tan-negozji f’Malta huma żgħar jew jaħdmu għal rashom u m’għandhomx €100,000 f’salarji fix-xahar għax ma jħaddmux 100 ruħ. Dr Delia qal li sakemm il-Gvern qed jaħseb kif se jgħinhom, dawn diġà qed jagħlqu kif qed jagħmlu l-lukandi u jitkeċċew mijiet ta’ ħaddiema. Il-Kap tal-Partit Nazzjonalista staqsa li kieku ġew onorati l-obbligazzjonijiet u l-kuntratti mal-Vitals, il-Gvern illum għandu ‘l fuq minn 800 sodda li kienu maħsubin għat-turiżmu mediku fl-isptar San Luqa, lesti għad-dispożizzjoni tiegħu. Appella għal informazzjoni bl-użu, fost oħrajn, tal-billboards, biex il-pajjiż ikun infurmat u ma jippanikjax, u minflok jaħdem flimkien biex jegħleb din il-marda qerrieda.